**מערכת "צוק איתן"**

**דף מפקד בנושא:**

**שלוש שנים למערכת "צוק איתן"**

דף מפקד בנושא:

**המפקד,**

**לאור לקחי המערכה גובש בעבורך דף מפקד לקיום שיח פיקודי-ערכי בנושא. לעיסוק במורשת צה"ל חשיבות רבה לחיזוק תחושת השייכות, המחויבות וצדקת הדרך.**

**נביע הערכה והוקרה לאזרחים, לחיילים ולמפקדים שלקחו בה חלק. נביע הוקרה לאלו שנפצעו וננציח את זכרם של החללים, וביניהם סמ"ר אורון שאול וסגן הדר גולדין זיכרונם לברכה, המוחזקים בעזה בידי חמאס, אשר משימתנו וחובתנו להביאם לקבר ישראל טרם הושלמה.**

**כללי:**

ב-12 ביוני 2014 נחטפו ונרצחו בגוש עציון שלושה נערים ישראלים: איל יפרח, גיל-עד שער ונפתלי פרנקל זיכרונם לברכה. בעקבות כך, צה"ל יצא למבצע "שובו אחים", במטרה לאתר את הנערים ולהשיבם. במקביל למבצע, ב-29 ביוני החל ירי תלול מסלול מרצועת עזה לעבר ישראל. ב-1 ביולי, לאחר מציאת שלושת הנערים ללא רוח חיים, פתח חיל האוויר בתקיפות ברצועת עזה, שכוונו אל מבנים ששימשו לפעילות טרור וכן אל משגרי רקטות.

**מערכת "צוק איתן" החלה באופן רשמי ב-8 ביולי 2014,** ב-17 ביולי נכנס צה"ל לפעולה קרקעית בעזה ונלחם בארגוני הטרור ברצועה, וב-26 באוגוסט, בתום 50 ימי לחימה, נכנסה לתוקפה הפסקת אש.

**מערכת "צוק איתן": האויב, כוחותינו, שלבי הלחימה**

**האויב**

צה"ל נלחם מול הארגונים חמאס וגא"פ, שמנו כ-28,000 חיילי אויב ערוכים בשש חטיבות בערים ובעיירות המרכזיות ברצועת עזה: עזה, ח'אן יונס, ג'בליה, בית חאנון, בית לאהיה, סג'עיה ורפיח.

בתקופה שחלפה מאז מבצע "עמוד ענן" שרר שקט יחסי בגזרת הרצועה, וחמאס התמקד בהתעצמות ובבניין הכוח לקראת "המערכה הבאה" מול ישראל.

**כוחותינו**

צה"ל יצא למערכה שהתחילה כתוכנית של פיקוד הדרום בשם "הגנה קדמית", זו הפכה לפקודת מבצע ובהמשך הוכרזה כמערכת "צוק איתן". במערכה נטלו חלק יחידות בסדיר ובמילואים מחיל האוויר, מזרוע היבשה, ממערך ההגנה האווירית, מחיל הים ומפיקוד העורף.

**המשימה**

פיקוד הדרום יגן במרחבו, יתקוף לתוך רצועת עזה, יפגע באויב ובתשתיות האויב, וישמיד את המנהור ההתקפי, על מנת לחזק את ההרתעה ולהקנות ביטחון לתושבי הדרום.

**שלבי הלחימה**

* **המאמץ האווירי, 17-8 ביולי**

הלחימה בשלב זה התאפיינה בעיקר בתקיפות ובהפצצות שביצע חיל האוויר, וכן בתקיפות מהים והפגזות ארטילריות. התקפות צה"ל כוונו אל עבר תשתיות טרור, משגרים מוטמנים, מפקדות, מחסני אמל"ח, מנהרות תת-קרקעיות ובתי מחבלים בכירים. מנגד, האויב ירה מדי יום למעלה מ-120 רקטות אל עבר ישראל. בשלב זה סוכלו בין היתר ניסיון חדירת מחבלים מן הים, שימוש האויב בכטב"ם וחדירה ממנהרה התקפית.

* **המאמץ הקרקעי, 17 ביולי-5 באוגוסט**

ב-17 ביולי, מספר שעות לפני שאמורה הייתה להיכנס לתוקף הפסקת אש הומניטרית שישראל הסכימה לה, עשה חמאס מאמץ נוסף לתקוף את ישראל דרך מנהרה התקפית באזור מעבר "סופה". הניסיון להוציא פיגוע קטלני סוכל ולאחריו ניתן האות לכניסה קרקעית לרצועה.

**הרעיון המבצעי הפיקודי:** **פשיטה פיקודית באמצעות שלוש אוגדות (36, 162, 143), השמדת המנהרות ההתקפיות של חמאס וחזרה לשטח מדינת ישראל.** הלחימה הקרקעית ברצועה בוצעה באמצעות צוותי קרב חטיבתיים (צק"חים) וגדודיים (צק"גים), תוך שיתוף בין-חילי הדוק בין השריון, החי"ר, ההנדסה, הארטילריה והאיסוף הקרבי ושילוב בין-זרועי עם האוויר והים.

הפשיטות הקרקעיות הביאו את כוחות צה"ל לעומק של כשלושה ק"מ בתוך הרצועה. קרבות משמעותיים התחוללו בעיקר בבית חאנון, ברפיח ובסג'עיה. בקרבות אלו הצליח צה"ל לפגוע בכמות אדירה של משגרי רקטות, מעוזי טרור ולסכל פעולות מחבלים. אחד האירועים הקשים שהתרחש בסג'עיה היה פגיעת טיל נ"ט בנגמ"ש של גדוד 13 מחטיבת גולני. באירוע נפצעו שני לוחמים ונהרגו שבעה לוחמים, ביניהם סמ"ר אורון שאול ז"ל, חלל צה"ל אשר מוחזק בידי חמאס. במקומות אחרים, כמו בג'בליה וא-חזעה, ביצע צה"ל פעולות מקומיות בלבד.

במקביל ללחימה בשטחי הרצועה, צה"ל סיכל מספר ניסיונות חדירה לשטח ישראל דרך מנהרות התקפיות חוצות גבול שנועדו לביצוע פיגועים. החל מה-26 ביולי נערכו מספר ניסיונות ע"י גורמים בין-לאומיים להביא להפסקת אש הומניטרית בין צה"ל לחמאס, אך בעוד שישראל הסכימה ליוזמות אלה - חמאס הפר את הפסקות האש פעם אחר פעם. ההפרה החמורה ביותר התרחשה ב-1 באוגוסט, באירוע תקיפה של חמאס ברפיח בו נהרגו שלושה לוחמים מחטיבת גבעתי, ביניהם סגן הדר גולדין ז"ל, חלל צה"ל אשר מוחזק בידי חמאס.

ב-3 באוגוסט סיימו כוחות פיקוד הדרום את פעילותם נגד המנהרות ההתקפיות, ובתוך יממה שבו לשטחנו ונערכו מחדש מסביב לרצועה.

* **סיום הלחימה, 26-5 באוגוסט**

ב-11 באוגוסט נכנסה לתוקפה הפסקת אש נוספת. משלחות ישראל, חמאס והרשות הפלסטינית הגיעו למצרים לדון בהסדרה ארוכת טווח. ב-19 באוגוסט הפרו המחבלים את הפסקת האש וירו שלוש רקטות מרצועת עזה לעבר באר שבע ונתיבות. שבוע הלחימה הנוסף, אשר הביא את המערכה ליומה החמישים, התאפיין בהמשך החלפת מהלומות אוויריות. המחבלים ירו רקטות ופצמ"רים, וצה"ל השיב בתקיפות אוויריות. **ב-26 באוגוסט 2014 בשעה 19:00, בתום חמישים ימי לחימה, נכנסה לתוקף הפסקת אש בלתי מוגבלת בזמן.**

**במערכת "צוק איתן" נפצעו אזרחים, חיילים ומפקדים לוחמים ותומכי לחימה.**

**74 חללים למדינת ישראל: חמישה אזרחים ועובד זר, ו-68 חיילי צה"ל מטובי בנינו שנפלו במערכה, ביניהם סמ"ר אורון שאול וסגן הדר גולדין זיכרונם לברכה, המוחזקים בעזה בידי חמאס, אשר משימתנו וחובתנו להביאם לקבר ישראל טרם הושלמה.**

**בתום המערכה הוחלט כי יוענק אות המערכה לכלל המשרתים בצה"ל שלקחו בה חלק.**

**הישגי המערכה**

* נשמר שקט יחסי בגזרת הדרום, והירי מכיוון הרצועה ירד באופן משמעותי: ירי התמ"ס בשנת 2008 עמד על 1,236 שיגורים, ובשנת 2014 במבצע "צוק איתן" הגיע מספר השיגורים ל-4,762. לעומת זאת, בשלוש השנים שלאחר המבצע ניכרת ירידה חסרת תקדים בכמות השיגורים (שנת 2015 - 21 שיגורים, שנת 2016 - 15 שיגורים, ובשנת 2017 - 16 שיגורים).
* צה"ל פגע קשות בארגוני הטרור. הושמדו תשתיות רבות ואיכותיות של חמאס וגא"פ, וכשליש מעוצמתם נהרסה.
* סוכלו כל ניסיונות החדירה של המחבלים אל תוך שטח מדינת ישראל.
* כל המנהרות שצה"ל ידע על קיומן טופלו וחלקן אף הושמדו כליל.
* נהרגו כ-1,000 איש מכוחות חמאס וגא"פ, מתוכם מפקדים רבים.
* מערכת ההתרעה של פיקוד העורף וההגנה הפעילה של "כיפת ברזל" סיפקו הגנה כוללת לעורף.

**סיכום ומסרים הסברתיים למפקד**

* **המפקדים והחיילים ביצעו פעילות הראויה לציון ולשבח בהגנה על המדינה.** הוענקו על ידי הרמטכ"ל 11 עיטורים לחיילים, למפקדים וליחידות שנטלו חלק בלחימה. בנוסף, הוענקו 62 עיטורים, ציונים לשבח, אותות הערכה ומכתבי הערכה מטעם מפקדי הפיקודים והזרועות.
* **בצד הישגי המערכה, איננו שוכחים את המחיר הכבד אשר שילמה החברה הישראלית בנפילת טובי בניה.** נמשיך לחנך את דור העתיד על מורשתם של הנופלים, ללוות את המשפחות השכולות ולעסוק בחובתנו המוסרית להבאתם של אורון והדר ז"ל לקבר ישראל. הנושא נמצא על סדר היום הלאומי של מדינת ישראל.
* **דוגמה אישית ופיקוד לפנים -** מפקדי צה"ל, בכל רמות הפיקוד, עמדו בראש הכוח, הובילו את חייליהם ונסכו בהם תחושת ביטחון. המפקדים ביטאו הלכה למעשה בהתנהגותם את משמעות המושג **"אחריי"**.
* **דבקות במשימה וחתירה לניצחון - "ניצחון בכל מגע"** זו התודעה שהובילה את כוחות צה"ל בפעולתם.מפקדי צה"ל וחייליו גילו אומץ לב ונחישות תוך סיכון חייהם, והוכיחו מוטיבציה גבוהה. מבצע "צוק איתן" היה בעבור רבים מלוחמי צה"ל הפעם הראשונה בה לקחו חלק בלחימה מסוג זה.
* **רעות לוחמים -** לאורך כל המבצע פעלו חיילי צה"ל מתוך אחווה ומסירות לחבריהם לנשק, בחלק מהמקרים עד כדי חירוף הנפש לשם חילוץ פצועים והרוגים.
* **תומכי הלחימה -** גם ביחידות עורפיות שלא השתתפו באופן ישיר בלחימה או במעגלים התומכים, הייתה התגייסות גבוהה לטובת שמירת השגרה בגזרות האחרות ובעורף. עוד בלטה התמיכה ההדדית ותחושת הסולידריות בין החיילים.
* **שת"פ בין-זרועי -** המערכה שבה נלחם צה"ל על כלל זרועותיו ושהוביל פיקוד הדרום הביאה לידי ביטוי שילוביות בין-ארגונית, בין-זרועית ובין חילית ושיתוף פעולה מבצעי חסר תקדים. לוחמי היבשה, האוויר והים, אנשי המודיעין, תומכי הלחימה, פיקוד העורף, המשרתים במטות וכלל מפקדי צה"ל וחייליו **בסדיר ובמילואים** פעלו כדבוקה אחת למען מטרה אחת.
* **טוהר הנשק -** במהלך המערכה הושקעו מאמצים רבים כדי לצמצם ככל שניתן את הפגיעה באזרחים שאינם מעורבים בפעילות הטרור: הטלת כרוזים הקוראים לתושבים להתפנות מאזורי לחימה, נוהל "הקש בגג" ולעיתים אף הימנעות מתקיפת המטרה המתוכננת. עם זאת, כיוון שחמאס פעל מתוך אוכלוסייה אזרחית והשתמש בה כמגן אנושי, נגרמה פגיעה לאזרחים ולרכוש. במהלך המבצע אפשר צה"ל סיוע הומניטרי לתושבי הרצועה, ובמסגרת "חלון זמנים הומניטרי" פתח בית חולים לאזרחים שאינם מעורבים במעבר ארז.
* **חזקים בעורף -** ירי הרקטות אל עורף ישראל נועד לפגוע בחוסנה של החברה הישראלית ולערער את לכידותה. חוסנם של אזרחי מדינת ישראל, ותושבי הדרום בפרט, היווה מרכיב משמעותי בעוצמתו של צה"ל וסייע בהשגת מטרותיו.
* **עם סיום הלחימה צה"ל החל בתחקור המערכה -** יכולתו של צה"ל לבחון את פעולותיו, להפיק לקחים ולהשתפר מהווה הזדמנות ללמידה משמעותית ולהטמעת נורמות התנהגות המצופות ממפקדי צה"ל וחייליו.
* **מערכת "צוק איתן" הציבה בפני מפקדי צה"ל וחייליו אתגרים ודילמות ערכיות, וחייבה קבלת הכרעות קשות תחת אש. לאורך כל המערכה ביטאו מפקדי צה"ל וחייליו, בהחלטותיהם ובדפוסי הפעולה שלהם, את ערכי צה"ל.**